Likovna umetnost

*Navodilo za delo na domu ( 2 šolski uri - 17.3.2020)*

Dragi moji učenci 7.a!

Tokrat mora delo potekati malo drugače, ampak to nas ne bo zmotilo pri likovnem ustvarjanju. Vem, da se boste prav vsi znašli po svoje in izpeljali to likovno nalogo.

Imate en teden časa, da izdelate likovno nalogo, ki vam jo pošiljam. Zavedam se, da imate likovni material v šoli, zato doma poiščite prazen list papirja (a4 formata) in svinčnik (barvice,flomastre, …). Namerno nisem dala nove snovi, ampak bomo utrdili že znano in se predvsem likovno izražali in upam, da s tem tudi malo sprostili.

Prvi del: teorija ( Strip)

Drugi del : praktično ustvarjanje likovne naloge (risanje stripa)

Tretji del : vrednotenje domačega dela ( - ta upam, da bo potekal že v šoli).

PRVI DEL TEORIJA:

Poišči kakšen strip, lahko tudi preko spleta in si ga oglej.

Se spomniš stripa Zvitorepec? Kdo ga je narisal? ( Miki Muster)

**STRIP**- zgodba, nanizana iz risb ali slik, ki si ponavadi sledijo v pasovih, **pasicah**.

Risba je opremljena z besedilom v *oblačkih* ali *pasovi* pod ali nad njo.

Strip pripoveduje, dogodki pa so razčlenjeni na posamezne stopnje – **kadre** (uokvirjene slike). Kadri sestavljajo dogodek ali zaporedje-sekvenco.

Lahko uporabite **široki plan ali total**. ( Risar prikaže prizorišče z nastopajočimi od daleč. )

Če risar približuje osebe ali predmete, ki so še vedno vidni od glave do peta, je to **bližnji pogled ali veliki plan**.

Če so osebe prikazane od blizu, se lahko poudari njen obraz in izraz na njem (mimiko). Na ta način zgodbo čustveno obogati. S tem nariše podrobnost ali detajl.

Pri risanju si ustvarjalec pomaga s hitro skico, ki se imenuje **kroki.**

Zelo pomembno je besedilo, ki pojasnjuje dogajanje ali govor oseb.

Dialoge risar vriše v **oblačke**. Če ima oblaček rep, oseba govori naglas. Oseba, ki razmišlja, je prikazana z oblačkom, do katerega vodijo mehurčki.

Omenimo še zanke in simbole; na primer vprašaj (narisan ? ) pomeni zadrego, osuplost, žarnica –idejo (posvetilo se mi je)….

DRUGI DEL : RISANJE STRIPA

* LIKOVNI MOTIV: Premagajmo virus.
* LIKOVNA TEHNIKA: prosta ( glede na material, ki ga imaš doma).
* Likovni problem: **strip**

Dela fotografirajte s telefoni ali fotoaparati in mi jih do 25.3.2020 pošljite na naslov: **katja.operckal@oskoroskabela.si**

Lep pozdrav, učiteljica Katja.

Ostanite zdravi!